khistorydata/jeongjo-sjw-relations huggingface dataset:
정조 6년
大司諫申應顯。司諫朴聖泰。掌令魚錫齡。持平李顯模柳協基。獻納李夔。正言崔烜等。聯名箚曰。卽伏見傳敎下者。有罪人李澤徵解枷囚之命。臣等相顧愕眙。繼之以憂憤之至。噫。澤徵窮凶極惡之情節。以前都憲所論列言之。已是覆載難容之逆。而況今番有白之凶疏。全是澤徵之所慫慂。則論其叵測不道之罪。尤有浮於有白。而今殿下反以比諸有白凶言。決不可比以同之爲敎。兩賊之間。殆若區別輕重者然。獄體極其顚倒。輿憤益切訝惑。且南間罪人之在囚釋枷。雖未知已例之如何。而凶如澤徵。逆如澤徵。而乃用此尋常罪囚當暑恤念之典。竊恐王法由此而解弛。亂賊由此而覬覦。此豈非大可懼哉。臣等適於是時。齊會臺廳。不容泯默。玆敢短箚聯籲。伏乞亟寢澤徵解枷囚之敎。以嚴鞫體焉。臣等因此。而有慨然於日昨發啓之諸臺者。澤徵之罪犯。是何等劇逆。而下段請律之際。有白則去姓。澤徵則不去姓。竝與其職名而書之。此或由於倉卒急遽之致。而論以討賊之體。殊極寒心。臣等謂伊日參啓諸臺。竝施譴罷。斷不可已也。取進止。省箚具悉。李澤徵解枷事。示欲與李有白有輕重之別也。處分亶在執跡故耳。情或益綻。不徒枷也。予意豈涉涉也。末端事。法典。元無未伏法。而在姓之例。爾等未之聞乎。
정조 6년
壬寅六月二十六日未時。上御誠正閣。大臣入侍時。領議政徐命善。左議政洪樂性。右議政李福源。左承旨李亨元。右承旨金宇鎭。記事官李祖承。兼春秋金健修金鳯顯。以次進伏訖。上曰。問目已爲出草乎。命善曰。問目草。玆持入矣。上曰。入之。上曰。問目草。好矣。先以此推問。而諸大臣各出意見。臨時覈問。可也。上曰。刑曹參議入侍。賤臣承命出。與刑曹參議李養鼎偕入進伏。上曰。罪人李夢獜。俄命出付刑曹。須善爲覈實以聞。此罪人嘗出入於刑議家云。其在推問之際。似易取服。故今日有此除命矣。養鼎曰。臣熟知夢獜之爲人。本來妖惡無雙。畢竟緊犯逆獄。臣當以所聞者。嚴覈以奏矣。命善等曰。臣等先退。推鞫進去之地。何如。上曰。卿等先退。可也。刑議亦卽赴衙。推問罪人也。命善等先退。命書傳敎曰。俄筵。已申申諭之。卿等想已領會。而大抵李有白爲今日北面之臣。肆發凶言。誣逼慈聖。詬罵坤殿。實是載籍所未有。至於事關寡躬。猶屬勿問之科。特以係于莫重。不得已按問。而推以常理。一有白之外。豈更有如許之人。而意外捕廳之招。李澤徵又發。又不得已設鞫。然於推覈之時。必念筵敎。只問肯䋜。勿連他人事。卽爲傳諭委官。仍命退。承史以次退出。
정조 6년
壬寅六月二十六日初更。上御誠正閣。承旨入侍時。右承旨金宇鎭。記事官李祖承。兼春秋金健修金鳯顯。以次進伏訖。上命讀奏推案。命書判付。上曰。以此判付。明日。承旨親往推鞫所。詳細傳諭于委官以來。命退。承史以次退出。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨金宇鎭坐直。右副承旨李世奭坐。同副承旨李時秀坐。注書趙興鎭藥院直李祖承仕直。事變假注書馬思仁仕。
정조 6년
傳于李世奭曰。左承旨入侍。
정조 6년
李時秀啓曰。密符親納。例也。而兵曹判書金熤。累違召命。前任江華留守所受密符。亦使偏裨替納。事體所在。誠極未安。推考警責。何如。傳曰。允。
정조 6년
金宇鎭啓曰。兵曹判書金熤。再牌不進推考傳旨。今方捧入。而本兵之長。不可暫曠。命召傳受。一時爲急。所當更請牌招。而一日三牌。有傷事體。何以爲之。敢稟。傳曰。更爲牌招。
정조 6년
金宇鎭啓曰。兵曹判書金熤。三牌不進。推考傳旨。今方捧入。而命召傳授。一時爲急。所當更請牌招。而係是一日四牌。何以爲之。敢稟。傳曰。無端三違。此何道理。況今本兵。豈可一時曠務。更卽牌招。斯速受符。
정조 6년
金宇鎭啓曰。兵曹判書金熤。四牌不進。推考傳旨。今方捧入矣。命召傳授。一時爲急。而特敎申飭之下。如是屢違。無意膺命。事體所在。誠極未安。所當更請牌招。而係是一日五牌。何以爲之。敢稟。傳曰。不但大關國體。況見任去就。又係師律。一日之內。徒然四違。殊莫知所據之何居。此傳旨勿施。仍以前牌。各別催促。使之斯速膺命。違牌傳旨。切勿捧入。
정조 6년
李時秀啓曰。兵曹判書金熤。懸牌闕下。終不膺命。特敎申飭。不啻截嚴。命召傳授。一時爲急。而累度催促。尙無動靜。事體所在。誠極未安。從重推考。何如。傳曰。何爲啓辭乎。啓辭還出給。啓辭承旨推考。連爲催促。
정조 6년
傳于李亨元曰。訓鍊大將刑曹判書摠戎使左右捕將入侍。
정조 6년
傳于沈有鎭曰。左副承旨許遞。前望單子入之。
정조 6년
傳于徐有防曰。不可事同罰異。罷削諸承宣。竝敍用。
정조 6년
兵曹口傳政事。沈念祖爲副司直。
정조 6년
吏曹口傳政事。以金魯鎭爲江華留守。
정조 6년
徐有防啓曰。左副承旨坐直事。命下矣。纔已申退。卽爲牌招。何如。傳曰。允。
정조 6년
以洪忠監司洪秀輔恤典稟處狀啓。傳于徐有防曰。扶餘西原等邑。漂失人戶。若是夥然。誠極矜憐。參考他道前所施之已例。另施蠲恤之典事。自備局指一。分付該道。
정조 6년
傳于徐有防曰。親鞫爲之。
정조 6년
以親鞫處所。取稟。傳于徐有防曰。金商門爲之。
정조 6년
徐有防啓曰。明朝親鞫爲之事。命下矣。宮城扈衛。何以爲之乎。敢稟。傳曰。置之。
정조 6년
傳于徐有防曰。明日出宮門路。以協陽敦化門爲之。
정조 6년
徐有防啓曰。親鞫明朝爲之事。命下矣。時原任大臣金吾堂上左右捕將兩司諸臺。待推鞫姑停。倂卽牌招。何如。傳曰。允。
정조 6년
傳于徐有防曰。明朝當殿座推鞫。姑令爲之。待下敎姑停。
정조 6년
徐有防啓曰。臣與同副承旨柳誼。伴直矣。纔已移拜兵曹參議矣。右承旨李亨元推鞫進去。右副承旨李世奭家在城外。左副承旨金宇鎭。卽爲牌招入直。何如。傳曰。允。
정조 6년
傳于徐有防曰。承旨前望單子入之。
정조 6년
承旨前望單子入之。李時秀落點。
정조 6년
以趙衍德爲守宮假注書。
정조 6년
徐有防。以兵曹言啓曰。大駕詣慶熙宮金商門。親臨親鞫時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以訓局馬軍二哨。步軍八哨。禁御出番鄕軍各二哨。爲先後廂。禁軍則四番隨駕。留陳則禁營爲之。留營置之。
정조 6년
徐有防。以兵曹言啓曰。明日動駕時。本曹堂上侍衛。不可不備員。而參議鄭存中。與判書金熤。有應避之嫌。令政院稟旨變通。仍令該曹。卽爲口傳差出。待下批牌招。以爲備員侍衛之地。何如。傳曰。許遞。
정조 6년
傳于徐有防曰。兵曹參議前望單子入之。
정조 6년
兵曹參議前望單子入之。柳誼落點。
정조 6년
金宇鎭。以兵曹言啓曰。明日動駕時。本曹堂上侍衛。不可不備員。參知有闕之代。令該曹口傳差出。待下批牌招。以爲備員之地。何如。傳曰。允。
정조 6년
傳于徐有防曰。兵曹參知前望單子入之。
정조 6년
兵曹參知前望單子入之。趙時偉落點。
정조 6년
吏曹口傳政事。兵曹參議趙時偉。參知柳誼。
정조 6년
李亨元。以兵曹言啓曰。明日動駕時。宣傳官侍衛。不可不備員。宣傳官有闕之代。卽爲口傳差出。以爲備員侍衛之地。何如。傳曰。允。
정조 6년
兵曹口傳政事。以田光說爲宣傳官。
정조 6년
金宇鎭。以都摠府言啓曰。今此慶熙宮擧動時。副摠管李瀁差祭。蔡弘履同義禁進。二員未差。侍衛不可不備員。未差之代。令該曹口傳差出。以爲侍衛之地。何如。傳曰。允。
정조 6년
金宇鎭。以禁衛營言啓曰。來七月當三番前部後司屬黃海道五哨軍兵逢點實數六百五十二名。已爲點閱整齊。來七月初一日。與內外各處入直將官軍兵等。依例替代後。舊軍放送之意。敢啓。傳曰。允。
정조 6년
金宇鎭。以禁衛營言啓曰。來九月當三番左部前司屬洪忠道五哨軍兵。來八月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 6년
金宇鎭。以御營廳言啓曰。本廳來七月八月兩朔應立中部前司屬全羅右道五哨軍兵六百七十名。已爲逢點整齊矣。七月初一日。與左部後司軍兵替代立番後。舊軍放送之意。敢啓。傳曰。知道。
정조 6년
金宇鎭。以御營廳言啓曰。本廳來九月十月兩朔應立中部左司屬全羅右道五哨軍兵。來八月二十五日。京中逢點。九月初一日。與前司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 6년
金宇鎭。以義禁府言啓曰。今此推鞫時。本府都事。不可不備員。出使都事申翼顯。卽令該曹口傳相換。何如。傳曰。允。
정조 6년
吏曹口傳政事。禁府都事申翼顯。典牲奉事朴宗敬相換。
정조 6년
金宇鎭。以義禁府言啓曰。今此親鞫時。罪人往來之際。例有軍兵排圍之事。令訓鍊都監擧行。何如。傳曰。允。
정조 6년
行判中樞府事鄭存謙。領議政徐命善。行判中樞府事李徽之。左議政洪樂性。右議政李福源聯名箚曰。伏以。臣等卽伏見傳敎下者。有明日親鞫之命。臣等受命按獄。不善奉職。致煩至尊之勞動。下情誠不勝萬萬惶恐。第今諸囚。次第究覈。凶頑抵賴者。亦皆輸款。獄體鞫情。不至上貽九重之憂。況當晩炎益熾。外氣輪行。此時動駕訊囚。恐非大聖人加愼節宣之方。憂慮之極。聯陳短箚。伏乞聖明。亟寢成命。以副群情焉。取進止。答曰。省箚具悉卿等之懇。已有熟量。卿等勿以爲慮也。仍傳曰。此批答。遣史官。傳諭于諸大臣。
정조 6년
敎江華府留守金魯鎭書。王若曰。天塹設關防之險。式重保釐。地利藉鎭撫之才。必愼委寄。玆煩卿一出。庸敷予十行。惟卿。地望淸華。天稟凝重。持身懋勤飭之道。規模蓋襲於家庭。立朝著簡靜之稱。聲譽已期於公輔。早歲重擢於金榜。詞華擅當世之名。往年暫試於湖藩。澄淸有古人之志。肆予臨御以後。庸勤晉擢之方。贊良籌於巖廊。綽綽才猷之可見。畀隆簡於宗伯。彬彬禮度之咸修。八座之班旣崇。非忽內重之念。一面之責是屬。尤合外試之規。睠彼沁都之險要。寔我海防之樞轄。群島列碁布之勢。地阨咽喉。三路據鼎峙之形。海控襟帶。置墩臺而創鎭堡。列祖之設施旣勤。繕兵甲而峙糇糧。一方之規畫亦重。矧自桐閫移設之日。地處益隆。譬諸松京居留之功。責任自別。玆授卿以江華留守兼鎭撫使三道水軍統禦使。卿其祗服寵命。勉恢宏謨。綰戎符而分民憂。須念倚毗之意。佩海鑰而懋德政。克盡牧禦之方。有海不波。莫曰昇平之足恃。迨天未雨。益勉綢繆之是圖。自餘稟裁。厥有典憲。魏國之山河雖美。宜結成城之心。晉陽之保障斯專。先審損戶之治。故玆敎示。想宜知悉。知製敎鄭述祚製進
정조 6년
壬寅六月二十七日巳時。上御誠正閣。京畿監司入侍時。京畿監司李亨逵。右副承旨趙時偉。記事官李祖承。記注官金健修金鳯顯。以次進伏訖。上曰。陵幸當前。道路修治。能無不及之慮耶。亨逵曰。尙餘數日。其間自當優如矣。上曰。植炬事。旣命置之。凡於役民之事。皆以儲置米會減。民邑之弊。自可少紓。未知何如。亨逵曰。民邑少無貽弊之端矣。上曰。喬桐出置所。定官人守之云。果何以爲之耶。亨逵曰。入送圍內時。定內人二名。馬直二名。無所里二名矣。女人則猶可說也。至於馬直。名色極爲未安。而因循至此矣。上曰。邑人出入。固可嚴禁也。事役一二名則不可已也。自官定送後。修成冊。置于監營。好矣。命退。諸臣以次退出。
정조 6년
壬寅六月二十七日午時。上御誠正閣。左承旨檢校直閣入侍時。左承旨徐有防。檢校直閣徐鼎修。記事官李祖承。兼春秋金鳯顯。別兼春秋徐龍輔。以次進伏訖。上曰。推案入來。卽爲持入。賤臣承命出。還入奏曰。姑未入來矣。上曰。催促持入。賤臣承命出。持推案進伏。命有防讀奏。命書判付。上曰。此判付。卽使宣傳官。傳于委官處。賤臣承命出傳。仍命退。承史以次退出。
정조 6년
行都承旨嚴璹隨駕宿。左承旨徐有防隨駕直。右承旨李亨元隨駕宿。左副承旨金宇鎭隨駕宿。右副承旨李世奭隨駕宿。同副承旨李時秀隨駕直。注書趙興鎭隨駕宿李祖承隨駕直。事變假注書馬思仁仕。
정조 6년
上在慶熙宮。停常參經筵。
정조 6년
以寶劍望筒。傳于李亨元曰。仍。
정조 6년
傳于李亨元曰。罪人竝上闕。
정조 6년
李享元啓曰。因兵曹草記。左邊捕盜大將徐有大。以禁軍別將。領軍入直矣。右邊捕盜大將李柱國。姑令兼察事。允下矣。右邊捕盜大將李柱國。卽爲牌招。以爲聽傳敎之地。何如。傳曰。允。
정조 6년
判義禁前望單子入之。李命植落點。
정조 6년
兵曹口傳政事。以徐有和具埱申遇文曺允彬李鎭璧爲五衛將。
정조 6년
傳于李時秀曰。罪人沈師奇。雖有疑似之跡。蓋由䑃迷之致。特爲放送。
정조 6년
以洪忠監司加分狀啓。傳于李世奭曰。今日內草記稟處。
정조 6년
全羅監司狀啓。六月令薦新新稻米。限內不得封進。惶恐待罪事。傳于徐有防曰。勿待罪事。回諭。
정조 6년
傳于李亨元曰。鞫獄。今旣收殺。推鞫停罷。
정조 6년
李世奭。以弘文館言啓曰。本館下番闕直。事甚未安。今日新除授玉堂。待下批牌招入直。何如。傳曰。允。
정조 6년
李世奭。以弘文館言啓曰。本館上番校理臣金履正。下番副修撰臣沈樂洙。俱以問事郞廳。今日推鞫時。晝仕出去之意。敢啓。傳曰。知道。
정조 6년
李亨元。以兵曹言啓曰。今此慶熙宮經宿時。四所分更衛將。不可不備。在外五衛將。竝改差。其代。口傳差出。以爲推移入直之地。何如。傳曰。允。
정조 6년
李時秀。以兵曹言啓曰。今此慶熙宮經宿時。左邊捕盜大將徐有大。以禁軍別將。領軍入直矣。右邊捕盜大將李柱國。姑令兼察。何如。傳曰。允。
정조 6년
李亨元。以兵曹言啓曰。今此慶熙宮經宿時。內外各處入直及巡邏等節。一依時御所例擧行。而各門守門將。依例入直。宮墻頹圮圍排處把守軍兵。令各該營。隨其字內。量宜定送。嚴加守直之意。分付。何如。傳曰。允。
정조 6년
李亨元。以兵曹言啓曰。依下敎。侍衛禁軍及武藝別監內吹羅卒等處。馬通分饋之意。敢啓。傳曰。知道。
정조 6년
金宇鎭。以兵曹言啓曰。今此慶熙宮經宿時。禁軍別將徐有大。率五十人。崇政殿月廊入直。一內將許𣷯。率禁軍五十人。政廳近處入直之意。敢啓。傳曰。允。
정조 6년
金宇鎭。以兵曹言啓曰。依下敎。侍衛禁軍及武藝別監內吹羅卒等處。蜜水分饋之意。敢啓。傳曰。知道。
정조 6년
金宇鎭。以兵曹言啓曰。內宮墻外面頹圮處。發遣郞廳。巡審摘奸。則自延光門以北。紫極門東邊至。六處頹圮。自紫極門以西。武元門東邊至。七處頹圮矣。其在愼重之道。不可暫時疎忽。紫極門東邊以上六處。興化門入直砲手三十名除出。分排守直。紫極門西邊以下七處。延化門入直禁衛軍三十五名除出。分排守直。而各其營。別定將校。往來申飭。嚴加把守事。分付。何如。傳曰。允。
정조 6년
李亨元。以訓鍊都監意啓曰。慶熙宮經宿時。內外各處入直及巡邏等節。一依時御所例擧行。宮墻頹圮處。把守軍量宜定送守直事。自兵曹草記矣。興化門軍一百名。把摠權邁。哨官李邦祐。內入直軍一百名。哨官李健培。崇義門局出身四十五人。別將宋載岳。西營軍五十名。哨官丁彙泰。北一營馬軍五十名。哨官李天晟。新營標下軍四十名。別將元厚鎭。把摠崔秉敎。率領入直。巡邏等節。依例擧行。本局字內宮墻頹圮十三處。西營入直軍五十名內。二十名除出。出番軍添入。將校四人。率領把守。而還宮後撤罷之意。敢啓。傳曰。知道。
정조 6년
李亨元。以訓鍊都監言啓曰。依下敎。挾輦軍御前前排兼內吹及環衛軍兵等處。香通水分饋之意。敢啓。傳曰。知道。
정조 6년
李亨元。以訓鍊都監言啓曰。依下敎。隨駕武藝別監一百三十人。每人糧米二升。饌價一錢式。二日磨鍊。分給之意。敢啓。傳曰。知道。
정조 6년
金宇鎭。以訓鍊都監言啓曰。依下敎。挾輦御前前排兼內吹環衛軍兵等處。蜜水解渴之意。敢啓。傳曰。知道。
정조 6년
李亨元。以禁衛營言啓曰。今此慶熙宮經宿時。內外各處入直及巡邏等節。一依時御所例擧行。宮墻頹圮把守軍。量宜定送守直事。自兵曹草記矣。延和門鄕軍一百名。哨官朴相一。南營鄕軍四十名。哨官金載俊。率領入直。巡邏等節。依例擧行。本營字內頹圮十處。把守軍五十名。以解嚴鄕軍哨官二人。別武士一人率領。各別守直。而還宮後撤罷之意。敢啓。傳曰。知道。
정조 6년
金宇鎭。以禁衛營言啓曰。依下敎。本營衛內軍名及帳外環衛軍兵等處。蜜水分饋之意。敢啓。傳曰。知道。
정조 6년
李亨元。以禁衛營言啓曰。依下敎。衛內軍兵等處。馬通分饋之意。敢啓。傳曰。知道。
정조 6년
李亨元。以禁衛營言啓曰。依下敎。延和門本營入直所別定敎鍊官林德樹。另爲檢飭排立之意。敢啓。傳曰。知道。
정조 6년
李時秀。以禁衛營言啓曰。內宮墻紫極門西邊以下七處外面頹圮處。以延和門入直禁衛軍三十五名。除出守直。而別定將校。往來申飭。嚴加把守事。自兵曹草記矣。延和門入直鄕軍三十五名除出。令別入直敎鍊官林德樹率領。各別嚴飭守直之意。敢啓。傳曰。別定他將校守直。
정조 6년
金宇鎭。以御營廳言啓曰。依下敎。本營兼內吹及環衛軍兵等處。蜜水解渴之意。敢啓。傳曰。知道。
정조 6년
李亨元。以御營廳言啓曰。依下敎。本營兼內吹及環衛軍兵等處。馬通分饋之意。敢啓。傳曰。知道。
정조 6년
李時秀。以義禁府言啓曰。罪人李最中。絶島荐棘。崔鍾岳金養淳李命勳鄭聖休李有源等。放送。夢獜絶島減死爲奴事。命下矣。罪人李最中。全羅道靈巖郡楸子島荐棘。而卽爲發遣府都事。押送配所。與地方官眼同荐棘。罪人崔鍾岳。咸鏡道明川府定配。罪人夢麟。全羅道珍島郡金甲島。減死絶島爲奴。而竝以傳敎內辭意。具罪目。依例發遣府羅將。押送于各其配所。罪人金養淳李命勳鄭聖休李有源等放送之意。敢啓。傳曰。知道。
정조 6년
李亨元。以義禁府言啓曰。罪人李義翊。卽爲白放事。命下矣。罪人李義翊。放送之意。敢啓。傳曰。知道。
정조 6년
李亨元。以義禁府言啓曰。罪人澤徵解枷囚事。命下矣。臣等以不得奉承之意。纔已面達於筵席。罪人澤徵解枷囚一款。不得擧行之意。敢啓。傳曰。知道。
정조 6년
李亨元。以左右捕盜廳言啓曰。因傳敎。罪人沈師東放送之意。敢啓。傳曰。知道。
정조 6년
壬寅六月二十八日卯時。上詣慶熙宮。擧動入侍時。行都承旨嚴璹。左承旨徐有防。右承旨李亨元。左副承旨金宇鎭。右副承旨李世奭。同副承旨李時秀。記事官趙興鎭李祖承。事變假注書馬思仁。記注官金鳯顯。別兼金載瓚。以次侍立訖。上御翼善冠衮龍袍。乘輿出協陽門。乘輦所。上降輿乘輦。出敦化門。由鍾街入興化門。詣金商門外。升座。上曰。都監軍兵四哨。禁御兩營各一哨磨鍊。環衛守幕軍。只一哨爲之。可也。藥房提調鄭民始曰。湯劑待令矣。上曰。入之。上曰。參鞫諸臣入侍。領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源。知義禁徐有隣。同義禁尹塾蔡弘履。以次進伏訖。命善曰。判義禁金鍾秀。以私義之難安。不得入來矣。命書傳敎曰。私義不可不曲諒。判義禁金鍾秀許遞。前望單子入之。亨元曰。新除授判義禁李命植。卽爲牌招察任。何如。上曰。依爲之。判義禁李命植。大司諫申應顯。司諫朴聖泰。掌令魚錫齡。持平李顯模柳協基。獻納李夔。正言崔烜。以次進伏訖。上曰。罪人有白上之。問目供辭。在事變日記。上曰。罪人有白下之。罪人澤徵上之。問目供辭。在事變日記上曰。罪人澤徵下之。罪人最中上之。問目供辭。在事變日記上曰。問郞擧行。極爲駭然。仍命書榻敎曰。問郞一竝推考。上曰。問郞金履正拿處。出榻敎上曰。罪人最中下之。罪人夢獜上之。問目供辭。在事變日記。上曰。罪人夢獜。減死絶島爲奴。出榻敎上曰。罪人養淳上之。問目供辭。在事變日記。上曰。諸罪人竝下府。應顯等曰。臣等於今日。逆白。以犯上律結案之捧。竊不勝萬萬憤惋。而適値齋日。敢以所懷仰達矣。逆白之窮凶絶悖之疏。實是載籍以來所未有之極賊。而況其鞫庭納招之時。情節尤極凶獰。言辭無比悖慢。大逆極律。猶未足以洩神人之憤。遲晩之際。乃以犯上勘案。殿下之前後治逆。若是其太緩。故如澤徵有白之凶逆。無所懲畏。接跡而起矣。殿下俄以戮一白而活百人爲敎。而今反置巨逆於次律。則恐非所以戮一活百之道矣。且念逆白之凶疏。決非渠所自辦。則一種陰邪不逞之徒。煽動誑惑。暗地慫慂者。必有如湖孽海凶之類。臣等謂。遲晩罪人有白。亟令王府。以大逆律捧遲晩。主張指使之人。究覈得情。宜矣。上曰。當下敎矣。命書傳敎曰。澤徵向御座。發此不道之說。稱我者不知爲幾次。此萬古載籍所未聞。所未有者。渠以十次二十次三十次遲晩等語納招。至曰顯有不臣之心云云。到此更無親問之端。親鞫姑罷。推鞫爲之。又命書傳敎曰。與其姪義翊。釀出澤徵。仍作有白之階梯。和應情節。旣發於澤獜之招。疏中一款。莫重之事。渠亦以親聞於澤徵納供。非不知更令究覈。渠是世祿之家。告退之人也。移蹕之親問。蓋爲傅生。罪人李最中。絶島荐棘。有白之疏。始末參涉。知情之律。渠豈逭也。然姑示生路。不害爲曠蕩之政。罪人崔鍾岳定配。渠以忠臣遺裔。不幸名出有源之招。予甚愍之。不卽發捕矣。屢出諸招之後。不可不辨其玉石。今日之躬問。職爲是耳。雖聞呈疏之說。似無可疑之跡。罪人金養淳。特爲放送。有白之住宿渠家。渠之勸呈凶疏。雖於有源之供詳載。當其頭面。事端差爽。渠以出入法從之人。揆以常情。寧有符同之理。罪人李命勳。亦爲放送。緊出於鍾岳之招。而安知非移罪之計耶。聞渠年過七十。尤何足深責。罪人鄭望休放送。兄弟之間。不當用知情。且觀供辭。頗有挽止之跡。罪人李有源放送。惟今處分。實出許其革心。兼寓解網之意也。罪人處。以此意。分付。又命書傳敎曰。熟知此人之品粗率。必不營爲排比。況似此巧密之事。渠何能辦出。然夢獜招。旣發留宿之說。豈可置之䵝昧。使渠人鬼莫辨。發捕之命。蓋欲明覈。觀渠所供。雖欠別白。此亦渠本來話頭爲然。以此以彼。合示憐恕之意。罪人李義翊。卽爲白放。推鞫承旨。以此傳敎。讀諭後酌決。命兵判進前。上曰。當還內。內環衛。依例爲之。宮城巡綽等事。以時御所例爲之。可也。金熤曰。雖以時御所例擧行。臣則當別省記入直矣。命書傳敎曰。還宮。待下敎爲之。該房知悉。上降座乘輿。入延和門還內。諸臣口傳問安訖。以次退出。
정조 6년
壬寅六月二十八日戌時。上御含恩院。領相入侍時。領議政徐命善。同副承旨李時秀。記事官李祖承。兼春秋金健修金鳯顯。以次進伏訖。上曰。藥房提調左副承旨入侍。賤臣承命出。與藥房提調鄭民始。左副承旨金宇鎭偕入進伏。命善等曰。冒炎動駕。竟日訊囚。聖體。若何。上曰。一樣矣。命善曰。久廢之堗。尙多濕氣。伏切悶慮矣。上曰。唯。此室。內官守直處。故不廢矣。命善曰。乾道昭昭。罪人斯得。端緖已綻。窩窟可破。誠甚爲幸矣。上曰。今番諸逆。載籍所無。不得已親問。而言之亦足汚口而已。命退。諸臣以次退出。
정조 6년
行都承旨嚴璹隨駕宿。左承旨徐有防隨駕宿。右承旨李亨元隨駕直。左副承旨金宇鎭隨駕直。右副承旨李世奭隨駕宿。同副承旨李時秀隨駕宿。注書趙興鎭隨駕宿李祖承隨駕直。事變假注書馬思仁仕。
정조 6년
以李攀龍金絅采囚單子。傳于李亨元曰。分揀放送。
정조 6년
傳于李亨元曰。留院公事入之。
정조 6년
傳于李亨元曰。行首宣傳官鄭觀采。旣已落點於番將。本職改差。口傳差出。
정조 6년
兵曹口傳政事。以元厚鎭爲宣傳官。
정조 6년
李世奭啓曰。卽者校理金履正。謂有親病。陳疏徑出。原疏以國忌正日。纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 6년
以副修撰沈樂洙牌不進。罷職傳旨。傳于徐有防曰。只推。更爲牌招。
정조 6년
傳于李世奭曰牌不進諸玉堂。竝只推。更卽牌招。
정조 6년
李世奭啓曰。副修撰沈樂洙牌不進。罷職傳旨。今方捧入。而校理金履正。以親病陳疏徑出。副應敎鄭淵淳。副校理尹尙東。傳旨未下。修撰李頤祥在外。玉堂上下番俱空。事甚未安。未差之代。政官牌招。開政差出。待下批。竝卽牌招。以爲推移入直。何如。傳曰。允。
정조 6년
以副應敎鄭淵淳。校理尹尙東牌不進罷職傳旨。傳于徐有防曰。揆以廉隅。似欲一伸。竝許遞。今日政差出。
정조 6년
金宇鎭啓曰。吏曹判書李命植。參判鄭一祥。參議趙鼎鎭牌不進。推考傳旨及罷職傳旨。今方捧入。而開政命下之後。如是違牌。事甚未安。判書李命植。參判鄭一祥。更爲牌招。何如。傳曰。參議只推。與判書參判。更卽牌招。
정조 6년
有政。吏批。判書李命植牌不進。參判鄭一祥進。參議趙鼎鎭進。左承旨徐有防進。以李敬一爲副應敎。金翊休爲副校理。呂善德爲工曹參議。鄭昌聖爲同經筵。金熤爲軍器提調。金熤爲訓鍊都監禁衛營御營提調。
정조 6년
兵批。判書金熤入直進。參判徐有寧病。參議趙時偉守宮。參知柳誼別入直進。右承旨李亨元進。以李煜柳鎭琡爲宣傳官。姜德輝爲同知。金和重爲僉知。金履厚鄭觀采觀坪徐有成爲護軍。李在學金魯淳尹承烈林錫喆李謙煥李厚中李秀夏尹履相金翊休爲司直。黃仁鉉李馨德權裕丁志德爲司果。
정조 6년
金宇鎭。以備邊司言啓曰。洪忠監司洪秀輔加分請得狀啓。今日內草記稟處事。命下矣。取考狀本。則盛陳麥農慘歉。民食艱乏之狀。仍請各邑還軍餉及濟民倉留庫中。已請得五分一外。又以二萬石。特許加分。而旱澇相仍。秋事未卜。此時加分。不宜輕許。第念道臣。旣以目下民情之萬萬遑急。措辭陳請。前此嶺南畿甸。旣許加分。則獨於湖西。有難防塞。而二萬石則太過。分數各邑還軍餉及濟民倉留庫中。限一萬二千石。酌量分俵之意。分付。何如。傳曰。允。
정조 6년
李亨元。以訓鍊都監言啓曰。因兵曹草記。紫極門東邊內宮墻頹圮六處。興化門入直砲手三十名除出。別定將校二人率領。往來申飭。嚴加把守。而還宮後撤罷之意。敢啓。傳曰。知道。
정조 6년
李亨元。以訓鍊都監言啓曰。依下敎。廣達門把守次入直軍五十名等處。設粥分饋之意。敢啓。傳曰。知道。
정조 6년
金宇鎭。以禁衛營言啓曰。延和門入直一哨軍。依前規。只令哨官一員。領率入直矣。紫極廣達等門。分軍把守。不可無各其將領。千摠金道煥。把摠宋載瑞加定入直。廣達門把摠宋載瑞。紫極門元入直哨官朴相一。分領把守。千摠金道煥。敎鍊官林德樹。巡察檢飭之意。敢啓。傳曰。知道。
정조 6년
金宇鎭。以御營廳言啓曰。今此慶熙宮經宿時。內外各處入直及巡邏等節。一依時御所例擧行。而宮墻頹圮圍排處把守軍兵。令各該營。隨其字內。量宜定送事。自兵曹草記矣。本廳北二營入直中哨軍一百八名內。五十名除出。哨官柳載成率領。依集春營例。入直于東營。其餘五十八名及別破陣六名。千摠鄭宇璧。把摠蔡顯一。哨官柳台興。率領入直。騎士將李東曄。率管下騎士二十五人。入直北二營東營字內宮墻頹圮圍排二十三處把守軍。則元入直一哨軍內。四十名及出番鄕軍四十名除出。將校九人領率。分排守直。當夜宮墻外巡邏。以兩處入直軍。依例擧行。而還宮後撤罷之意。敢啓。傳曰。知道。
정조 6년
正言韓用龜疏曰。伏以。臣生逢聖世。自作棄物。蓋不惟庸駑之才。不足備數於任使之末。抑亦由危臲之蹤。不敢冒廁於榮進之塗。杜門屛居。寤寐怵惕。每伏念。臣家之曲荷全保。一則聖恩。二則聖恩。父子兄弟。稽首祝聖。輒不禁感涕之無從。雖使糜身粉骨。何以報聖恩之萬一也哉。顧臣區區微分。惟在時參課講之列。瞻依耿光。或與祼薦之班。粗效奔走而已。至於彈冠束帶。廁跡周行。是豈臣所敢議擬者哉。頃於千萬夢想之外。特憲特簡。有隕自天。煌煌除旨。聯翩於數月之內。闔家惝怳。有若蟄蟲之聞震雷。枯荄之見陽春。此在臣是何等。異恩至榮。感淚被面。精爽隕越。自不覺五內之失守也。如臣螻蟻之賤。顧何足以上辱存錄。而聖念愈勤。不忍終棄。拂拭之。喣噓之。殆若慈父之護赤子。臣雖至愚且迷。亦具秉彝之天。豈不知殊恩之感激。分義之嚴畏乎。始也冒犯違逋。祗緣私義之悚蹙。終焉冒沒承膺。蓋出叩謝之微忱。而自顧情地。旣無蹲據之勢。施卽違召。重陷慢命之科。臣罪至此。萬戮猶輕。何幸聖度包容。不加鈇鉞之誅。曲垂庇覆之恩。收敍未幾。薇垣新命。忽降於縮伏訟愆之中。雖以天地之大。河海之廣。未足以喩此聖德。況當劇逆請討之時。揆以義分。豈不欲不俟駕屨。竭蹶趨承。而臣適家有拘忌。身犯不潔。有不敢冒入淸禁。召牌之下。承膺無路。瀝血陳章。仰暴微懇。伏乞聖慈。曲賜鑑憐。亟遞臣職名。仍治臣瀆擾之罪。以肅朝綱。千萬至祝。臣之區區私義。旣不敢以言官自居。而至於沐浴之請。乃是亘天地。撑宇宙之一大義理。則憂憤所激。不容終默。玆敢附陳焉。天地之惡。莫過於亂逆。有國之政。莫大於刑法。刑法之嚴。或失於懲討。則義理杜塞。綱紀紊亂。駸駸然胥入於夷狄禽獸之域。而將至國不得以爲國。人不得以爲人。可不懼哉。噫嘻。痛矣。以鄭妻射日之謀。尙逭蓋主之誅。以龜柱滔天之惡。猶貸薄昭之戮。麟謙之依恃醞釀。量𨩌之豢養躑躅。莫不由於根柢窩窟。則妖腰亂領。雖曰次第就戮。獨此兩賊。尙今偃息於海島。輕重之倒置。刑政之乖當。復如何哉。相福之罪。誅戮猶輕。而臥死牖下。瑩中之惡。神人共憤。而薄施竄置。粤自丙丁以來。疏啓交積。已作故紙。上下相持。便成文具。此莫非失之太寬。過於濡忍。以致舊逆。無所懲畏。新孽繼以層生。以至於國榮德相而極矣。噫。彼國榮憑恃眷遇之隆。竊弄威福之權。潛蓄凶圖。沮遏大計。此乃莽操懿溫之所未嘗有也。又於告休之書。畢露無君之心。雖使寢皮食肉。猶未足以痛洩輿憤。而天討未行。鬼誅先及。生前之顯戮。旣已未加。則死後之孥典。寧容少緩。其叔樂純。本以貪饕奰慝之性。恒蓄怙勢樂禍之心。熾張氣焰。廣布鷹犬。蔑視隄防之嚴。漫漶忠逆之分。此莫非人臣之極罪。而薄斥田里。偃便自恣。此豈曰國有法乎。噫。彼德相。又一劇賊耳。渠以先正之孫。虛盜山林之名。猥膺旌招。偏蒙聖眷。不思圖報之計。反懷叵測之心。締結權奸。腸肚相連。陰圖凶謀。表裏和應。潛受指使。闖呈凶疏。此與國榮。一而二二而一也。國榮已死。雖失訊鞫之典。德相未斃。豈無取服之道乎。其姪煥億。性本妖邪。行又駔儈。初旣趨附權奸。賴其吹噓。末乃藉賣凶叔。釀成亂逆。袖疏往來之跡。十目難掩。趨利綢繆之熊。百惡俱萃。眞是國之亂臣。家之賊子。此而不誅。將使國法倫綱。掃地而後已。寧不痛哉。凡此諸賊。俱是極惡大憝。伏願殿下。廓揮乾斷。竝允三司之請焉。噫。彼湖右之獄。海西之賊。又何爲接跡而起也。窩窟未破。根柢未鋤。以致亂逆之徒。恣意跳踉。無所懲畏。敢出伸辨之言。或稱師生之義。嘯聚凶孽。煽動人心。世道之陷溺。吁亦甚矣。湖獄之付之猶輕。旣是失刑之大者。則海賊之遽命酌處。恐多情節之未究。禍機潛伏。滋蔓之難除。實有方來之憂。臣謂一番嚴鞫。夬正王法。斷不可已也。噫嘻。痛矣。近年以來。怪鬼不逞之輩。種下生種。枝上生枝。駭機伺發。毒鋒潛蓄。世道有日降之歎。人心無底定之所。言念今日。國事可謂痛哭流涕者也。然而朝廷之上。玩愒成風。悠泛度日。懲討之義。便作紙上之空言。遂使亂逆之徒。無所憚畏。潛懷異圖。乃有此有白之投進凶疏。雖以備忘中所頒示者。三司之所請討者觀之。實是萬剮難赦之極惡大憝。而自不覺骨顫膽掉。髮豎心驚也。其所以詬罵天日。叵測不道之狀。綻露無餘。爲今日北面於殿下者。誓不與此賊。共戴一天矣。何幸臺啓準請。王章有可伸之期。而情節尙未窮詰。窩窟不卽打破。豈非刑政之失於緩者乎。伏乞亟命王府。先究其端緖。嚴覈其眞贓。以待用刑。明正典刑。快雪輿憤焉。噫。彼澤徵之罪。可勝誅哉。渠以凶醜之家臣。承望逆禧之旨意。年前一書。極其凶慘。已是罔赦之罪。而尙逭三尺之誅。狐兔之舊窟猶戀。梟獍之禍心潛售。丙丁之逆。乃是天地間劇賊。而稱之以喬木。以示慘憐之意。湖海之賊。又是德尙之羽翼。而指以爲儒獄。顯有愛護之情。此可見凶肚逆腸。一串貫來。自不覺心手相應。情狀畢露矣。況其獲戾神明一句語。是何等不道之說。而乃敢萌諸心而發諸口耶。末乃託以首實。又投一疏。敢以瘡疣等說。爲嘗試漫漶之計。其放恣無君之心。路人之所知也。雖千斬萬戮。顧何足以少洩輿憤哉。然而懲討不行。官職依舊。使其偃息自在。得行陰譎之計。而粧出有白窮凶絶悖之言。前後和應。誑惑人心。語犯莫重。凌蔑等威。亘古亘今。豈有如許凶逆乎。蓋其換面呈疏。乃是逆徒之自來伎倆。而其綢繆設施之際。決無渠輩獨辦之理。雖幸有拿來囚之命。而若不設鞫嚴覈。究得根柢。則將不知幾箇有白。幾箇澤徵。釀成何許亂階。可不懼哉。伏乞嚴査窮覈。竝施當律。使亂臣賊子。知所懼焉。臣無任屛營祈懇之至。謹昧死以聞。省疏具悉。已諭他批。爾其勿辭察職。
정조 6년
掌令金載人疏曰。伏以。臣身伏草野。心懸魏闕。一腔衷血。只在於懲討不嚴。隄防漸弛。區區憂愛之忱。自不能已。今忽聞亂賊。又接跡而起。噫嘻。痛矣。我殿下範圍至仁。陶甄盛化。今幾年所。而鬼蜮凶醜。闖機肆惡。雄唱雌和。情節陰慘。一至此極耶。有白凶疏。雖未得見。而竊伏覩聖敎下者。心胸抑塞。讀不成聲。嘻。君臣之義。無所逃於天地之間。渠若有一分人心。則何敢萌此等凶肚。而今其射天之陰謀。罵日之凶焰。極口粧撰。恣意跳踉。語犯莫重。罪關三殿。此實窮天地亘萬古之極惡大憝。凡今日含生之倫。孰不欲食肉寢皮乎。此實由於窩窟未破。醞釀已久。有非一朝一夕之故。伏乞嚴命按獄之臣。窮詰端緖。痛斷根株。夬正邦刑。以洩輿憤焉。至於澤徵。乃是有白之前茅也。滿腔陰慝。惟在於回戀舊窟。暗地排布。難掩其營護逆黨。託以應旨。欲肆胸臆。喬木之說。儒獄等句。眞贓綻露。宿處難忘。憯莫懲畏。一至此哉。又況獲戾神明一句語。渠若有一分秉彝之賦。則敢向君父。肆發不道之說。若是無忌憚耶。且其聚會爛議。勸使書呈。已出於有源之所告。則前後和應之跡。尤可謂十目難掩。而日昨解枷之敎。此豈嚴懲討重獄體之道乎。伏乞廓揮乾斷。一體嚴覈。竝施當律焉。臣之所居鄕里。極爲僻左。朝家有事。末由與聞。昨因除旨之遠頒。始知逆獄之層生。臣實心膽戰掉。憂憤弸中。冒夜登程。來伏城闉。宜卽祗肅嚴命。沬血叩陛。他不暇顧。此誠臣分之當然。而顧臣滓穢賤蹤。滿身寡咎。廉防截然。進身無路。有臣如此。不如無生。噫。臣本以危蹙之蹤。廢枳多年。實荷我殿下天地於臣。父母於臣。旣蒙收錄。復玷淸顯。居然墨池而雪嶺矣。在臣私分。惟當含恩畏義。縮伏自靖而已。頃日一疏。雖緣事在目下。不容泯默。而聖敎截嚴。諭之以恩眷。責之以處義。如慈敎兒。若蒙發蔀。聞命震越。滿心惶懍。今於懲討之章。臣何敢復事煩瀆乎。第臣自來情勢。有非尋常瑕累之比。目今士大夫間名檢廉隅。雖曰掃地。而名廁三司之班。一遭改正之斥。則更不敢飄纓就列。非自爲身謀也。誠以重官防故耳。每蒙曲遂之恩。得免放倒之譏者。已例斑斑。今雖沐浴義重。而壞了三百年官防。自臣身始。則豈不重得罪於淸明之化乎。情地危臲。冞切悚蹙。進退俱罪。無所措躬。玆將血懇。仰瀆宸嚴。席藁私次。恭俟嚴誅。伏乞聖明。亟降威罰。以爲人臣慢命之戒焉。省疏俱悉。澤白。渠皆業已口呼結案之招。更無加律之事。爾其勿辭察職。
정조 6년
領中樞府事金尙喆。行判中樞府事鄭存謙。議政府領議政徐命善。右議政李福源等箚曰。伏以。日昨。炎熱轉甚。帳殿親訊。移次經宿。聖體不瑕有損。區區下情。不勝憂慮。昨下諸囚酌處之命。德意實出曠蕩。瞻聆孰不感歎。而徵白兩賊之凶言逆節。往牒所無。治其干連。宜嚴而不宜寬。然餘人何足道。最可怪而絶可痛者。李最中是已。徵之凶疏。姑無論。以今番所現發之私札日記觀之。則無嚴之習。不敬之心。固已爛漫於平日。以最中地處。乃與此等人。交密來往。至於握手。已是常情之外。況知疏之說。徵麟旣同。問候之事。渠又自供知之。安知非勸之有問。安知其無答。正合反覆盤詰。不宜容易勘決。至於金養淳之參見凶疏。李命勳之被告丁寧。李義翊之納招糢糊。一問卽放。亦涉遽然。臣等謂酌處諸囚。更加嚴鞫。到底究覈。竟無可疑之情節。可問之端緖。然後或配或放。未爲晩也。答曰。省箚具悉卿等之懇。諸囚酌處。實有深量者。所請不允。仍傳曰。此批答。遣史官。傳諭于諸大臣。
정조 6년
大司諫申應顯。司諫朴聖泰。掌令魚錫齡。持平李顯模。持平柳協基。獻納李夔。正言崔烜等聯名箚曰。伏以。臣等今日帳殿。目見有白窮凶情節之畢露。而及其遲晩取招也。勘以只誅其身之律。臣等不勝憤惋。相率爭執。而未蒙允兪之音。黽勉退出。抑鬱益切。惟以在囚諸罪人之究覈未了。鋤治有路。謂當案發賊情。各正其罪矣。纔從陪班。來詣推鞫處所。未幾而伏見傳敎下者。有七罪囚一齊酌決之命。臣等相對訝歎。大失所圖。噫。李最中。職是上卿。身則休退。朝家何負於渠。而與其姪義翊。締結不逞之徒。迭投罔測之疏。表裏相應。證援分明。況澤疏中語犯莫重之事。渠亦以親聞輸款。則澤白結案之後。烏可免知情之律乎。至於夢獜。則以常漢之賤。家蓄逆澤。參涉凶疏。人旣狡惡。跡亦陰慘。澤徵隱情之次第覈發。專係此囚。崔鍾岳則爲賊白壻。知凶疏事草而質問於他人。借隷而效力於呈疏。挽止之說。都歸粧撰。同參之跡。極其狼藉。是三囚也。或釀出凶賊。或助成逆變。俱是犯萬戮之罪。無一生之理。而未及更問。遽命酌處。獄體之乖當。已無可言。而亂賊之莫懲。寧不可懼。臣等謂荐棘罪人李最中爲奴罪人夢獜。定配罪人崔鍾岳。姑勿發配。仍令王府。依前推鞫。期於得情。以正王法焉。且如四囚。則又何爲而全釋耶。以忠臣之裔。可否於逆豎之疏。以侍從之臣。緊出於鞫囚之招。對質之際。俱未淸脫。究竟之道。宜更盤問。鄭聖休則有喆之切姻也。有源則凶白之孽弟也。凶言之酬酢。面質而語屈。則豈可以年老之人而輕釋。逆賊之同氣。在法而應坐。則豈可以挽止之說而倖逭耶。臣等謂金養淳李命勳鄭聖休有源放送之命。亟先還寢。仍加嚴問。有不可已也。仍伏念。自丙丁以來。一種凶邪之徒。潛自醞釀。顯售跳踉。千怪百變。殆乎無歲無之。而殿下每當治獄之際。先軫傅生之念。惟思收殺之道。元惡大憝。尙多假息。凶徒逆黨。一任滋蔓。去年出湖逆。今年出海賊。昨日生一澤徵。今日生一有白。惻怛之仁大矣。而未見龍蛇之化。滌蕩之德至矣。而益啓梟獍之凶。臣愚死罪。敢以爲前後亂逆之無忌憚。不能無憾於我殿下一寬字。而今日處分。尤爲失刑之大者。旣往可戒。卽事宜勉。伏願聖明。毋以臣等之言。歸之討逆之陳談。而少加省察焉。臣等治箚將上之際。罪人李義翊。又有白放之命矣。以義翊之自來負犯。今又緊出於諸賊之招。而平問之下。渠所發明。別無證左。終涉疑晦。則不待更問。卽地放釋。究覈之體。未免疎虞。憐恕之敎。恐涉姑息。亦宜一體仍囚而嚴覈也。省箚具悉。所請不允。
정조 6년
行判中樞府事李徽之。左議政洪樂性等箚曰。伏以。昨日。炎熱轉甚。帳殿親訊。移次經宿。區區下情。曷勝憂慮。噫。今番逆獄。尙何言哉。兩賊凶言之塗人耳目。昭布朝紙者。固無論已。其餘諸罪人。包藏於平日。酬酢於私室者。次第現露。狼藉難掩。此不但往籍之所無。比諸丙丁諸賊。情跡之陰慘。設計之巧密。愈出愈凶。人心世道。至於此極。中夜思之。凜然寒心。隨其已綻露者。反覆窮詰。到底鋤治。拔其根柢。破其窩窟。然後世道庶可定。亂萌庶可杜。而昨日酌處之命。出於意外。聖意所在。臣等豈不仰揣。而端緖之已露者。不復盤詰。情跡之可疑者。不復究覈。獄體未免疎虞。輿情轉益憤鬱。臣等謂昨日處分。亟命還寢。更加嚴鞫。得其情實。施以當律。斷不可已也。答曰。省箚具悉卿等之懇。諸囚酌處。實有深量者。所請不允。仍傳曰。此批答。遣史官。傳諭于諸大臣。
정조 6년
副修撰沈樂洙疏曰。伏以。聖王之政。雖或軫於恢網。大易之義。尤有重於明獄。今玆鞫獄。臣以問郞。終始目見。其窮凶絶悖之狀。元惡兩囚。不加一杖。自服大逆之律。而若其慫慂之情。和應之跡。亦將次第輸款於諸囚矣。不意酌處之敎。放釋之命。忽下於端緖將露之際。雖以寬仁好生之德。欲施恢蕩勿問之恩。而其爲損獄體而惑群情。非細故也。噫嘻。痛矣。世道壞亂。倫常墜墮。凶逆之生。種種不絶。而至於今日。誠亦天地間人紀之一變怪也。惟殿下惕然驚動之念。宜有過於遇災之時。此政振刷奮勵。以扶植倫常之一大機。而方張之大獄。未及究竟。纔逮之諸囚。旋加放釋。仁過恢網。義失明獄。夫曠蕩之政。卽所謂明斷刑獄。容赦眚災。或有取於脅從罔治獲匪其醜之義也。豈有大獄未究。諸囚盡放。如今日之爲耶。天理無異於古今。人性同得於賢愚。世道人心。雖曰壞敗。變怪之生。亦何至於若是其極。而惟殿下。前後治逆之法。太失寬緩。終歸姑息。以致天彝浸泯。人慾肆長。世道人心。自至於訛誤。漸染而莫之救。此臣之所嘗大懼者。而伏想淵衷。亦必有反顧而憂慮者矣。臣非謂諸囚情犯之或可參恕者。一皆置之重辟也。情節未及盡究。獄體殆不成樣。亂萌無杜絶之道。群情有憂惑之歎。臣誠繞壁不寐。不知所以爲言也。諸囚無論輕重。皆不可不更加究覈。而至於李義翊叔姪及李命勳。渠嘗備數於卿宰侍從。雖以不忍之聖意。特施欲生之深恩。而渠若有一分人心。則以臣子而負此罪名。無所別白。伈伈然戴履天地。其亦以生爲幸耶。昨日所下之命。臣故以爲仁過恢網。義失明獄。而誠願亟命有司。更加究覈。以重獄體。以解衆惑焉。仍念臣前後溺職之罪。固不爲怡然自恕。而感戴恩私。出膺職名。備員充數。常懷冒沒之羞。若復見職言議之不合三司。臣所自知而愧懼者也。向者。都憲疏出。而臣之含默之罪。尤無所容。徑出其禁門。冒違天牌。而猶靳例勘。曲蒙恩遞。纔過一日。復授前職。感激惝怳。無所措躬。而適當移蹕訊囚之日。未暇他顧。章皇出肅。及夫訊鞫之際。目覩凶賊悖逆之狀。顧念職在論思。義失徵討。則尤自覺其罪大而愧深矣。況伏念僚員情勢之與臣無異者。方在違召待勘之中。臣何敢以乍遞旋叨。强爲自解之計。而晏然職次乎。今者當暑移蹕。竟夕訊囚。玉體勞動。群情憂悶之時。何敢以區區私義。仰煩宸嚴。而仍因在眞。亦關大防。不得不附陳私悃。徑出禁扃。恭俟嚴勘。伏乞聖明。俯垂鑑諒。亟削臣職。以爲含默不言之戒。仍治臣擅離之罪。以安私分。千萬幸甚。省疏具悉。如是酌處。亦豈得已。爾其勿辭。從速察職。
정조 6년
壬寅六月二十九日午時。上御含恩院。同副承旨入侍時。同副承旨李時秀。記事官李祖承。兼春秋金健修金鳯顯。以次進伏訖。上命書傳敎曰。本兵之長。入直內曹。各廳長官。例皆省記。卽是不易之典。而今日宣傳官廳事。極可駭然。行首改差。代姑未出。則副行首自可替入。如又有故。又其次。理宜入來。渠輩皆推諉不入直。流來廳憲。將自渠輩壞了乎。宣傳官田光說李吉培。竝先汰後拿。近來堂上窠注擬。多不另擇。未差之代。今日政擇差事。分付。書訖。命退。承史以次退出。
정조 6년
行都承旨嚴璹隨駕宿。左承旨徐有防隨駕宿。右承旨李亨元隨駕宿。左副承旨金宇鎭隨駕宿。右副承旨李世奭隨駕直。同副承旨李時秀隨駕直。注書趙興鎭病李祖承隨駕宿。事變假注書馬思人隨駕直。
정조 6년
李世奭啓曰。領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源爲承候來待矣。傳曰。入侍。
정조 6년
傳于嚴璹曰。禮房承旨入侍。
정조 6년
傳于嚴璹曰。軍士房承旨入侍。
정조 6년
吏曹口傳政事。禁府都事韓大裕。監察蔡敏恭相換。
정조 6년
備邊司薦望。以李柱國爲禁衛大將。
정조 6년
李亨元啓曰。新除授禁衛大將李柱國。卽爲牌招。傳授召命。何如。傳曰。允。
정조 6년
李亨元啓曰。御營大將李柱國。移拜禁衛大將矣。將兵之任。不可一刻無摠察之人。今番則何以爲之。敢稟。傳曰。守禦使兼察。
정조 6년
李亨元啓曰。御營大將。守禦使兼察事。命下矣。守禦使鄭民始。卽爲牌招。聽傳敎。何如。傳曰。允。
정조 6년
兵曹口傳政事。以韓應儉爲宣傳官。
정조 6년
兵曹口傳政事。以李儒敬李漢棟爲宣傳官。
정조 6년
金宇鎭。以備邊司言啓曰。御營大將。今當差出。而擬望之人乏少。援據已例。二望擬入之意。敢啓。傳曰。知道。
정조 6년
金宇鎭。以兵曹言啓曰。禁衛千摠金道煥拿入。與禁軍別將眼同査問事。命下矣。臣卽爲拿入嚴覆。則道煥所供。以考察。至北所近處。聞聲驚惶。急爲回還。至延和門外。問於禁衛把摠宋載瑞。則載瑞所聞之聲。亦與矣身所聞無異。實未知聲自何處而起。此外無他可達之辭。屢次盤問。反覆究覈。而所供一如前招。故宋載瑞處。亦爲嚴問。則載瑞所告內。延和門近處。卽其信地。故不離箚住矣。忽聞如驅虎之聲。似自延和門內而起。數三軍卒。亦聞聲驚起。故或恐轉致驚擾。嚴飭禁喧。仍爲尋問于宣傳官廳前排立軍兵處。則皆曰。似自弓房內。有蹴踏廳板之聲。而有若驅虎之聲。繼起云云。仍卽還來信地。此外無他聞知之事。金道煥宋載瑞等。所供如此。爲先取招以入之意。敢啓。傳曰。知道。
정조 6년
金宇鎭。以兵曹言啓曰。明日還宮時。侍衛以下。各差備及前後廂軍兵結陣等事。禁衛營軍兵留陣節次。一依出宮時啓下節目擧行。而內外營入直軍兵。與宮墻頹圮處把守軍兵。臨時請出標信。還歸信地之意。分付各軍門。何如。傳曰。允。
정조 6년
金宇鎭。以訓鍊都監言啓曰。依下敎。廣達門把守次入直軍五十名等處。設粥分饋之意。敢啓。傳曰。知道。
정조 6년
李亨元。以義禁府言啓曰。前大將李敬懋。亟施竄配之典事。承傳。啓下矣。李敬懋全羅道同福縣竄配。而以承傳內辭意。具罪目。依例發遣府書吏。押送配所。何如。傳曰。允。
정조 6년
李亨元。以義禁府言啓曰。禁衛千摠金道煥。把摠宋載瑞等。拿囚之意。敢啓。傳曰。今日內。捧供以聞。
정조 6년
金宇鎭。以禁衛營言啓曰。延和門入直千摠金道煥。把摠宋載瑞。令該府拿問嚴處事。定奪矣。本營千摠金樂淳。把摠李宅永。卽爲追省記替直。另飭巡察之意。敢啓。傳曰。知道。
정조 6년
李亨元。以義禁府言啓曰。掌務內官崔德昇。拿囚之意。敢啓。傳曰。今日內。捧供以聞。
정조 6년
李亨元。以義禁府言啓曰。前宣傳官田光說李吉培等。拿囚之意。敢啓。答曰。今日內。捧供以聞。
정조 6년
李亨元。以義禁府言啓曰。前宣傳官閔百履。拿囚之意。敢啓。傳曰。渠之所爲。極其放恣。然別無覈問之事。照律卽爲放送後。草記。
정조 6년
李亨元。以義禁府言啓曰。時囚罪人閔百履。別無覈問之事。照律卽爲放送後。草記事。命下矣。閔百履段。傳旨內拿處。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法。受贓外。笞杖竝收贖云矣。閔百履。杖八十收贖。奪告身三等。放送。何如。傳曰。允。如有功議。各減一等。
정조 6년
李亨元。以義禁府言啓曰。前保安察訪白處玄。亟施竄配之典事。承傳。啓下矣。白處玄慶尙道河東府竄配。而時在平安道泰川地云。以承傳內辭意。具罪目。依例發遣府羅將。自泰川地執捉。仍令押送配所。何如。傳曰。允。
정조 6년
李亨元。以義禁府言啓曰。明日擧動時。各差備都事。當爲備員。出使都事韓大裕。令該曹口傳相換。以爲分排之地。何如。傳曰。允。
정조 6년
義禁府啓目。前宣傳官田光說李吉培等原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 6년
義禁府啓目。禁衛千摠金道煥。把摠宋載瑞等原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 6년
義禁府啓目。掌務內官崔德昇原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 6년
三司合啓。大司諫申應顯。司諫朴聖泰。掌令魚錫齡。持平李顯模柳協基。獻納李夔。校理金履正。正言崔烜。副修撰沈樂洙啓曰。噫嘻。痛矣。有白之疏。言言罔測。節節窮慘。詬天罵日之惡。至於六字凶言而極矣。臣等兩日府鞫。目見凶貌。耳聞凶供。恨不能卽地剔臠。食肉寢皮。又於帳殿親聞之際。悖慢之語。凶獰之狀。尤有甚於府訊之時。噫。亂臣賊子。從古何限。而直說出不道叵測之言。筆之於書。登之於奏。設計則誑惑一世。下語則誣及三殿。此實窮天地亘萬古。載籍以來。所未聞。所未見之極惡大憝也。今欲逐段而聲討。則心膽墜裂。有不忍泚筆。而尤可痛者。一種陰邪不逞之類。讎視國家。糾結黨徒。國榮德相一唱於前。而湖孽海凶。響應於後。脈絡相貫於澤徵。而情迹畢露於有白。有白不過鄕曲愚蠢之物耳。濫通臺選。不知踰分。猶懷怨懟之心。敢生覬覦之計。受嗾捧賂。萌心發口。投至凶至憯之疏。爲無君無父之逆。情節陰慘。有浮稱兵之賊。排布巧密。無異挾匕之凶。支解之戮。籍孥之收。尙不足以懼亂賊之心。洩神人之憤。而畢竟勘案。只止誅身。以大逆而用次律。古今天下。寧有此理。凶賊姑未就戮。王章亟宜明正。請遲晩罪人有白。亟令王府。以大逆不道。卽捧結案。答曰。往難低仰。結案未捧之前。猶可容說。旣捧之後。原非可論。不允。
정조 6년
兩司合啓。大司諫申應顯。司諫朴聖泰。掌令魚錫齡。持平李顯模柳協基。獻納李夔。正言崔烜啓曰。李最中與有白爲族親。以澤徵爲狎客。澤徵有白。迭投凶疏。畢露逆節之後。使最中。雖無鞫招之援引。難免一世之指點。況疏事與知之說。證左旣具。握手受托之情。書札見捉。平日心肚之糾結。暗地謀議之綢繆。不啻如泥中之鬪獸。且以渠所輸款者言之。問候一款。最爲逆疏之肯䋜。而澤徵來言之日。自以爲默無可否云。此事之關係。何如。渠旣立朝屢十年。筵席事例。豈有不知之理。而曾無一言辨破。其心所在。已不可測。況其所謂默無可否者。乃出於死中求生之計。則其爛漫酬酢。勸成凶疏之狀。灼然可知。無論默與不默。此爲渠斷案矣。尤可痛者。如澤白卑微之類。亦何足道哉。蓋其平生。甘作鷹犬。潛售梟獍。則今番凶疏之後。先唱和。豈渠自辨者乎。必有指使者存。慫慂者在。而以今鞫案之現發者言之。則左澤右白。頤指氣使者。最中是已。渠以休致之身。別無所求。而以其姪義翊之廢枳。陰懷怨懟。粧出凶逆。要爲誑惑一世之計。澤徵所謂三疏勿捧之說。有白所謂百歲公議之供。決是最中之所造訛而敎誘者也。受嗾之澤白。已服不道之罪。則指使之最中。焉逭同情之律。凶逆窩窟。未盡打破。海島發配。大拂輿情。請楸子島荐棘罪人李最中。亟令王府。拿致設鞫。期於得情。夬正王法。答曰。不允。府啓。掌令魚錫齡。持平李顯模柳協基啓曰。李義翊之自來負犯。已悉於諫院前啓之中。渠若有一分嚴畏之心。則固當杜門屛跡。含恩俟罪。而敢懷怨懟之心。陰結亂逆之徒。澤徵壁洞信宿之說。有白歷路入見之狀。一一現發於鞫囚之招。而其所自明之供。別無證援之端。殊涉粧撰之跡。一經平問。未及對質。特以爲人之粗率。遽下全釋之命。獄情疎虞。輿情駭惑。請李義翊。更令王府。設鞫嚴問。期於得情。金養淳。卽崔鍾岳之妹壻也。李命勳。乃有白之族親也。白疏未及呈之前。鍾岳袖示於養淳。有源往言於命勳。養淳排斥之說。顯有粧撰之跡。命勳自明之供。多有差爽之端。雖以忠臣之裔。侍從之臣。特從惟輕之典。至有白放之命。而臣等之所駭憤者。政以忠臣之裔。侍從之臣。名出鞫囚。跡涉交通。此其罪。比干連諸罪人。尤有甚焉。請金養淳李命勳。亟令王府。更爲設鞫。期於得情。新除授大司憲金履素。時在京畿驪州地。請斯速乘馹上來事。下諭。答曰。李義翊事。寧有私好惡於渠而然哉。登時白放。蓋知義翊人品也。至於歷路入見之事。尤有差爽。不允。金養淳李命勳事。在兩人。眞可謂不幸。迫出脫放之擧。豈無商度。不允。下諭事。依啓。
정조 6년
院啓。大司諫申應顯。司諫朴聖泰。獻納李夔。正言崔烜啓曰。夢麟卽逆澤之食主人也。澤徵之陰謀凶計。夢麟無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐呑。終不直告。致使逆獄。肯䋜不得明覈。而遽然酌處。崔鍾岳卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏爛漫相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。有源。卽有白之孽弟也。逆賊之弟。自有應坐之律。設無躬犯。有不可全釋。況有白之陰謀祕計。無不知之。身往而招憲隷。歷詆而質疏事。及其納招之際。敢以憂歎之說。欲爲掩諱之計。情狀極其狡惡。端緖幾至彰露。而遽命白放。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此四囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢麟。定配罪人崔鍾岳。放送人有源鄭聖休。亟令王府。更爲設鞫。期於得情。各施當律。臣等詣臺之後。始伏聞去夜闕中。有呼噪之聲云。雖未知其聲之起自何處。而其爲驚心喪氣。容有極哉。自經丁酉變怪之後。大內守衛之節。何日不飭。何闕不嚴。而況移蹕此闕。數夜信宿。宮墻環衛之道。所當必嚴必戒。入夜巡警之飭。尤宜十分惕念。而身爲該營大將。不能盡職。致有此可驚可愕之事。論其罪狀。不可不嚴懲。請禁衛大將李敬懋。極邊遠竄。守衛將官。依師律。從重嚴繩。仍令捕廳。卽速譏詗。趁時覈實。答曰。四囚事。或配或宥。率皆因跡參情也。不允。末端事。止此足矣。朝者處分。聊欲重宿衛嚴師律也。無妄之犯。何必過勘。亟停勿煩。
정조 6년
司諫朴聖泰啓曰。前保安察訪白處玄。自得郵官。親密澤賊。一政一事。俯首而皆聽澤徵。況於澤徵出入使喚之際。輒以逸蹄健卒。冒法借待。看以爲常。春間澤徵變通保安之請。專爲處玄之地。而雖以澤徵賊書札觀之。可知其附麗密勿之狀矣。不可以人地之卑微。置而不論。請前察訪白處玄。亟施竄配之典。答曰。依啓。
정조 6년
掌令魚錫齡啓曰。臣知識昏劣。本不合於淸朝耳目之任。而掌憲除命。出於特恩。且値鞫獄之方張。含恩畏義。冒沒出肅。今日隨諸臺後。粗伸懲討之義。仍論崔光泰金天欽護逆之罪。而倉卒論啓。擬律失當。及承聖批。大覺不審之失。當此人心陷溺之時。身居賢關。規避大論。論其罪犯。萬戮猶輕。而緣臣昏謬。致此顚錯。臺體壞損。殆無餘地。其何敢晏然仍冒於臺次乎。請命遞斥臣職。答曰。勿辭。亦勿退待。
정조 6년
掌令魚錫齡啓曰。亂臣賊子。從古何限。而今番澤徵有白之窮凶絶悖。卽往牒之所無者也。擧國含生。孰不欲沬血請討。卽地剮裂。以洩其憤也哉。賢關多士。亦以沐浴之義。至有陳疏之擧。此可見秉彝之同得者。而其中崔光泰金天欽兩人。或稱家訓。或托身病。肆然規避。噫。義理之晦塞。人心之陷溺。胡至此極。泮儒及國子長。一時施罰。不足以懲其罪也。如此護逆之輩。謂之韋布。而置之不論。則將何以懼亂賊而嚴隄防乎。請泮儒崔光泰金天欽。竝施島配之典。答曰。凶言之誑惑人心。乃如是耶。渠輩俱以士子。身游明倫之地。躬犯護逆之罪。渠輩情狀之用惡。殆有浮於迷溺之鐘岳。所請島配之律。亦涉太輕。而推以事理。或未聞鞫招中。澤白輸貨和應之跡而然也。疏擧旣在於動駕之前。則至於鞫庭。窮凶極惡之事。又必未及聞也。姑寬肆市之典。爲先依啓。
정조 6년
壬寅六月三十日寅時。上御含恩院。諸承旨藥房提調請對入侍時。藥房提調鄭民始。都承旨嚴璹。左承旨徐有防。右承旨李亨元。左副承旨金宇鎭。右副承旨李世奭。同副承旨李時秀。記事官趙興鎭李祖承。兼春秋金鳯顯。別兼春秋金載瓚。以次進伏訖。上曰。閣臣入侍。賤臣承命出。與直提學沈念祖鄭志儉。檢校直閣徐鼎修。檢校待敎徐龍輔偕入進伏。民始璹等曰。環衛之卒。半夜有警。聲徹大內。驚動天聽。臣等不勝驚駭。敢此求對矣。上曰。軍中夜警。此是變怪。未知從何起端耶。民始等曰。此聲所自起處。未能詳知。而必是環衛禁衛軍之所爲矣。上曰。禁軍別將兵曹參知入侍。賤臣承命出。與禁軍別將徐有大。兵曹參知柳誼偕入進伏。上曰。夜警所自起處。參知則知之乎。誼曰。臣於夜巡時。行到尙衣院前路。則有聲自造山隅爲始。愈近愈大。實是無前之變怪。驚駭之極。無以仰達矣。有大曰。此非尋常之事。旣係師律。臣不勝痛駭矣。上曰。非比一時夜警。如傳刁斗。同聲相應。聲震一闕。瞻聆所及。極可駭然。當該環衛將官。令兵判嚴問以奏。賤臣承命出傳。還入進伏。有防曰。諸大臣留宿於闕下。今聞是聲。不勝驚駭。方來會於闕外云矣。民始曰。訓將亦來坐闕下。言送於臣矣。命退。諸臣以次退出。
정조 6년
壬寅六月三十日卯時。上御含恩院。都承旨入侍時。都承旨嚴璹。記事官李祖承。兼春秋金健修金鳯顯。以次進伏訖。上命書榻敎曰。承候大臣閣臣藥房入侍。上曰。軍士房承旨入侍。賤臣承命出。與領府事金尙喆。判府事鄭存謙。領議政徐命善。判府事李徽之。左議政洪樂性。右議政李福源。藥房提調鄭民始。直提學沈念祖鄭志儉。檢校直閣徐鼎修。直閣金載瓚。檢校待敎徐龍輔。左副承旨金宇鎭。偕入進伏。上曰。左承旨入侍。出榻敎賤臣承命出。與左承旨徐有防。偕入進伏。尙喆等曰。昨夜軍卒之無端驚譟。聲徹大內。驚動天聽。達曉酬應。聖體。若何。上曰。達夜失睡矣。尙喆等曰。夜警所自起處。自弓房爲始。至於環衛軍卒。而自相驚擾云。師律所在。極爲駭然矣。上曰。禁將事。誠極駭忽。師律至嚴。名以領軍將領。惟意移次。而初不申飭。至有無前之變怪矣。命善曰。去夜禁衛入直軍之無端驚擾。萬萬駭然。聞其事實。初起於弓房云。莫重差備近處。有此意外之事。不可尋常處之。當該內官。令該府嚴問得情。下屬令捕廳。另加盤詰。期於得情。該營千摠。稱以考察。擅離信地。待令執事。亦以他事離次。宿衛重地。無人管束。若使將臣。節制素嚴。檢飭申明。則師律之懈弛。豈至於此。國綱所在。不可不從重勘罪。禁衛大將李敬懋。施以削職之典。該營入直將領。竝令該府。拿問禁處。何如。上曰。依爲之。出擧條上曰。削職不足爲懲勵之道矣。仍命書傳敎曰。師律至嚴。宿衛莫重。身爲將臣。常時不能檢束。已極駭然。雖以今番移蹕以後。該營擧行觀之。節節疎虞。去夜所管軍兵之無端驚噪。特勢使之。然名以結隊之軍。無一將領。此亦非該將臣不職之一端乎。此非削職薄勘。所可懲勵。前大將李敬懋。亟施竄配之典。上曰。昨日傳敎。卿等見之乎。命善等曰。已爲頒布。臣等已伏見矣。上曰。澤徵心術。有不可測者。渠亦北面臣子。朝廷有何負於渠輩。而立朝錄中下語。何忍如是耶。命善等曰。凶肚逆腸。自來如彼。難以常理論之矣。上曰。禁衛大將差代間。訓鍊大將兼察。出榻敎宇鎭曰。禁將差代間。訓將兼察事。命下矣。訓鍊大將具善復。卽爲牌招。聽傳敎。何如。上曰。依爲之。出擧條上曰。訓將承牌知入。賤臣承命出。還入奏曰。訓將今方承牌入來矣。上曰。訓鍊大將入侍。出榻敎賤臣承命出。與訓鍊大將具善復偕入進伏。上曰。今曉環衛驚噪之時。卿來到闕門云。是聲。至及闕外耶。善復曰。非但闕外人之皆聞。中夜靜寂之時。聲可遠及矣。民始曰。自延化門漸大。至政廳前而尤大。闕外咫尺之地。有耳皆聞矣。上曰。前禁將處分。不得不然。三處把守。只以一哨官待令。此豈成說乎。如此嚴處。然後可懲他人矣。徽之曰。故將臣李章吾。以掛書事。有充軍之已例矣。上曰。近來將臣亞將乏人。無異以其人代其人。事面之苟艱。莫此爲甚。元戎旣已登筵。爲薦人才。可也。善復曰。亞將中。如李得濟申大謙諸人甚好。堂上中。有李潤慶矣。上曰。李得濟差勝矣。命善曰。近來人才甚鮮。不過此數三人矣。善復曰。臣等旣承宣傳官廳隨事檢飭之命矣。近聞宣傳官李吉培。因一微事。詬罵行首宣傳官。至於屢次呈訴之境。堂上宣傳官資級。雖與行首同列。行首至於堂上。亦有體統自別。且肘腋侍衛之臣。平時同心和好。至誠奉公。然後實無僨事之慮。此若不嚴懲。後弊難防。李吉培嚴處。以懲日後。何如。上曰。聞極駭然。爲先削職。可也。出擧條上曰。崔命燮事。亦爲提稟釐正也。善復曰。今番宣傳官廳新薦。出身崔命燮完薦後。使下人。其父名謄來於兵曹原榜目之際。崔命燮名下。崔淙漢父名誤知。換書入啓云。不可不歸正。令本廳。報兵曹改書釐正。宜矣。上曰。依爲之。出擧條上曰。判府事燕行。已爲整頓耶。存謙曰。專對之責。爲任不輕。如臣才器。恐有不勝之患。實爲惶悚矣。命書傳敎曰。明日當還宮。時刻差早爲之。上命宣傳官曰。標信傳于禁軍別將入直。一內成冊。卽爲待令。仍令赴試事。分付。命退。諸臣以次退出。
정조 6년
壬寅六月三十日辰時。上御隆武堂。內試射入侍時。左承旨徐有防。左副承旨金宇鎭。記事官趙興鎭李祖承。別兼春秋徐龍輔金載瓚。以次進伏訖。上曰。試射卽爲擧行。貫革依舊例。以四貫革立之。命書傳敎曰。宣傳官柳鎭琡改差。其代。口傳差出。又命書傳敎曰。罰已行矣。亦非故犯。且今承傳。無以成樣。前宣傳官李儒敬等蕩滌。上曰。今日宣傳官擧行。實爲駭然。仍命書榻敎曰。宣傳官閔百履。先汰後拿。又命書榻敎曰。宣傳官白翼鎭汰去。其代。口傳差出。試射畢。命退。諸臣以次退出。